KOMISIJOS SPRENDIMAS
2005 m. spalio 24 d.
iš dalies keičiantis Tarybos sprendimo 79/542/EEB II priedą dėl šviežios mėsos importo iš Brazilijos
(pranešta dokumentu Nr. C(2005) 4168)
(Tekstas svarbus EEE)
(2005/753/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonių vartojimui skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio 1 ir 4 dalis,
kadangi:
(1)
1979 m. gruodžio 21 d. Tarybos sprendimo 79/542/EEB, pateikiančio trečiųjų šalių arba jų dalių sąrašą ir nustatančio gyvūnų ir visuomenės sveikatos bei veterinarinio sertifikavimo reikalavimus importuojant į Bendriją tam tikrus gyvus gyvūnus ir jų šviežią mėsą (2), II priedo I dalyje nustatomas trečiųjų šalių ir jų dalių, iš kurių valstybėms narėms leidžiama importuoti tam tikrus gyvus gyvūnus ir jų šviežią mėsą, sąrašas.
(2)
Vadovaujantis šiuo sprendimu, iš Brazilijos teritorijos dalies leidžiama importuoti į Bendriją iškaulinėtą ir brandintą galvijieną, nes joje vykdoma vakcinacija nuo snukio ir nagų ligos.
(3)
Vis dėlto Brazilijos veterinarijos tarnybos patvirtino ir 2005 m. spalio 10 d. Pasaulio gyvūnų sveikatos organizacija pranešė apie snukio ir nagų ligos protrūkį Brazilijoje Mato Groso do Sul valstijoje, netoli sienos su Paranos valstija. Be to, tarp šių valstijų ir San Paulo valstijos vyksta didelis judėjimas, ir tarp jų yra epidemiologinių ryšių. Todėl kol nėra tikslių duomenų, tiksliau apibrėžiančių užkrėstąją teritoriją, ir siekiant užtikrinti aukštą sveikatos apsaugos lygį Bendrijoje nuo snukio ir nagų ligos, manoma, kad būtų teisinga sustabdyti galvijienos importą iš šių valstijų.
(4)
Pirmasis pranešimas Brazilijos veterinarijos tarnyboms buvo nusiųstas 2005 m. rugsėjo 30 d. Todėl visos sertifikuotos iškaulinėtos ir brandintos galvijienos siuntos, sudarytos iš iki šios datos paskerstų galvijų mėsos, turėtų būti priimamos, tačiau visos tokios rūšies mėsos siuntos, sudarytos iš tą dieną arba vėliau paskerstų galvijų mėsos, iš šių trijų valstijų turėtų būti sustabdytos.
(5)
Sprendimo 79/542/EEB II priedo 1 dalį reikėtų atitinkamai iš dalies pakeisti.
(6)
Šis sprendimas bus persvarstomas atsižvelgiant į Brazilijos pateikiamą informaciją.
(7)
Šiame sprendime pateikiamos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB II priedo 1 dalis pakeičiama šio sprendimo priedo tekstu.
2 straipsnis
Šis sprendimas yra skiriamas valstybėms narėms.
Priimta Briuselyje, 2005 m. spalio 24 d.